CELEX: 32012D1218(01)
Language: sk
Date: 2012-12-12 00:00:00
Title: Rozhodnutie predsedníctva Európskeho parlamentu z  12. decembra 2012 , ktorým sa menia a dopĺňajú vykonávacie pravidlá k Štatútu poslancov Európskeho parlamentu

18.12.2012   
            
            
               SK
            
            
               Úradný vestník Európskej únie
            
            
               C 390/4
            
         ROZHODNUTIE PREDSEDNÍCTVA EURÓPSKEHO PARLAMENTU
   z 12. decembra 2012,
   ktorým sa menia a dopĺňajú vykonávacie pravidlá k Štatútu poslancov Európskeho parlamentu
   2012/C 390/07
   PREDSEDNÍCTVO EURÓPSKEHO PARLAMENTU,
   so zreteľom na Zmluvu o fungovaní Európskej únie, a najmä na jej článok 223 ods. 2,
   so zreteľom na štatút poslancov Európskeho parlamentu (1),
   so zreteľom na články 8 a 23 rokovacieho poriadku Európskeho parlamentu,
   keďže:
   
               (1)
            
            
               Vo svojich uzneseniach z 26. októbra 2011 o návrhu všeobecného rozpočtu Európskej únie na rozpočtový rok 2012 po úpravách Rady – všetky oddiely – a o opravných listoch č. 1/2012 a 2/2012 k návrhu všeobecného rozpočtu Európskej únie na rozpočtový rok 2012 (2) a z 29. marca 2012 o odhadoch príjmov a výdavkov Európskeho parlamentu na rozpočtový rok 2013 (3) Európsky parlament vyzval k čo najväčšej efektivite ciest poslancov s cieľom dosiahnuť v roku 2012 a v nasledujúcich rokoch až do konca prebiehajúceho volebného obdobia rozpočtové úspory.
            
         
               (2)
            
            
               Predsedníctvo Európskeho parlamentu sa na svojej schôdzi, ktorá sa konala 10. septembra 2012, rozhodlo znížiť cestovné výdavky poslancov o 5 %. S cieľom vykonať uvedené rozhodnutie je potrebné prijať určité zmeny a doplnenia vykonávacích pravidiel k štatútu poslancov Európskeho parlamentu (4) (ďalej len „vykonávacie pravidlá“).
            
         
               (3)
            
            
               S cieľom stanoviť limit pre úhradu cestovných výdavkov v prípade cesty osobným vozidlom by sa mala zaviesť horná hranica 1 000 km pre cestu z krajiny alebo do krajiny.
            
         
               (4)
            
            
               Pri aktualizácii sadzieb využívaných v rámci vykonávacích pravidiel by sa mal umožniť najvyšší stupeň flexibility.
            
         
               (5)
            
            
               S cieľom obmedziť náklady na cestovanie by sa odteraz mali uhrádzať len výdavky poslancov za jednu obojsmernú cestu uprostred pracovného týždňa Európskeho parlamentu medzi pracovným alebo rokovacím miestom a svojím miestom bydliska alebo iným východiskovým miestom v členskom štáte, v ktorom boli zvolení. Okrem toho by sa im nemali takéto výdavky hradiť, ak bola predmetná cesta vykonaná počas týždňov, ktoré sú v oficiálnom pracovnom kalendári Európskeho parlamentu vyčlenené na činnosti mimo pracovných miest Európskeho parlamentu,
            
         PRIJALO TOTO ROZHODNUTIE:
   Článok 1
   Vykonávacie pravidlá sa menia a dopĺňajú takto:
   
               1.
            
            
               v článku 15 sa písmeno c) nahrádza takto:
               
                           „c)
                        
                        
                           v prípade cesty osobným vozidlom, pre ktorú platí najvyššia hranica úhrady 1 000 km na cestu z krajiny alebo do krajiny: 0,50 EUR/km, k čomu sa pripočítajú náklady na prepravu trajektom alebo iný podobný nevyhnutný spôsob prepravy.“;
                        
                     
         
               2.
            
            
               v článku 17 sa odsek 9 nahrádza takto:
               „9.   Sadzby použité na účely týchto vykonávacích pravidiel sa pravidelne a aspoň dvakrát do roka aktualizujú.“;
            
         
               3.
            
            
               v článku 18 sa odsek 2 nahrádza takto:
               „2.   S výnimkou týždňov, ktoré sú v oficiálnom pracovnom kalendári Parlamentu vyčlenené na činnosti mimo pracovných miest Parlamentu, majú poslanci nárok aj na úhradu výdavkov za jednu obojsmernú cestu uprostred pracovného týždňa Parlamentu medzi pracovným alebo rokovacím miestom a svojím miestom bydliska alebo iným východiskovým miestom v členskom štáte, v ktorom boli zvolení (ďalej len ‚preklenovacie cesty‘).“.
            
         Článok 2
   1.   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   2.   Toto rozhodnutie sa uplatňuje od 1. januára 2013.
   
      (1)  Rozhodnutie Európskeho parlamentu 2005/684/ES, Euratom z 28. septembra 2005, ktorým sa prijíma štatút poslancov Európskeho parlamentu (Ú. v. EÚ L 262, 7.10.2005, s. 1).
   
      (2)  Prijaté texty, P7_TA(2011)0461.
   
      (3)  Prijaté texty, P7_TA(2012)0109.
   
      (4)  Rozhodnutie predsedníctva Európskeho parlamentu z 19. mája a 9. júla 2008, ktorým sa uplatňujú vykonávacie pravidlá k štatútu poslancov Európskeho parlamentu (Ú. v. EÚ C 159, 13.7.2009, s. 1).